 NA CHARLES WASONGA KUKAMATWA na kushtakiwa kwa Msimamizi wa Bajeti (CoB) kwa kosa analodaiwa kutenda 2016, sasa kumechukua mkondo wa kikabila. Hii ni baada ya wanasiasa kutoka jamii ya Abagusii, wakiongozwa na Seneta wa Nyamira kudai ni njama ya serikali ya kudhulumu watu kutoka jamii hiyo “bila sababu maalum”. Dkt Nyakang’o ni mzawa wa eneobunge la Mugirango Magharibi, Kaunti ya Nyamira. “Tunachukulia kitendo hiki kama kuteswa kwa jamii ya Omogusii na utawala wa Rais William Ruto. Na sisi kama viongozi kutoka jamii hii hatutavumilia kudhulumiwa kwa mmoja wa wataalamu wetu kama Dkt Nyakang’o kwa kufanyakazi kazi yake kwa uadilifu na kisheria,” Bw Omogeni akasema. Bw Omogeni alikuwa ameandamana na wenzake; Richard Onyonka (Seneta wa Kisii), Jerusa Momanyi (Mbunge Mwakilishi wa Nyamira), Gloria Orwoba (Seneta Maalum), Stephen Mogaka (Mbunge wa Mugirango Magharibi) na Antony Kibagendi (Kitutu Chache Kusini), Jumanne, Desemba 5, 2023 katika kikao na wanahabari Jijini Nairobi. Bw Mogaka alisema Dkt Nyakang’o anaandamwa kwa kufichua sakata za ufisadi na ubadhirifu wa pesa katika serikali ya kitaifa. “Tunajua kwamba serikali hii ya Kenya Kwanza inakerwa na ripoti za kila mara ambazo Dkt Nyakang’o hutoa zikianika uozo wa ufisadi ndani ya serikali. Kwa mfano, majuzi afisa huyu alifika mbele ya Kamati ya Kitaifa ya Mazungumzo (NADCO) na kuelezea jinsi pesa zinazotengewa mgao wa bajeti ya kulipa mishahara ya maafisa katika asasi mbalimbali huwa ni zaidi ya maradufu ya kiwango ambacho maafisa hao hupokea kila mwaka, kulingana na mwongozo wa tume ya kukadiria mishahara (SRC),” akasema. Viongozi hao walidai kushtakiwa kwa Dkt Nyakang’o ni sehemu ya njama ya serikali kumvua wadhifa wake na kuteua mtu ambaye atafumbia macho “maovu kama ufisadi na ubadhirifu wa pesa za umma.” Afisi ya Mkurugenzi Mkuu wa Mashtaka ya Umma (ODPP) ilipendekeza kukamatwa kwa Dkt Nyakang’o baada ya uchunguzi wa Tume ya Maadili na Kupambana na Ufisadi (EACC) kubaini kuwa alimlaghai Bi Claudia Mueni Sh29 milioni. EACC inasema afisa huyo alilipwa pesa hizo kwa kudai kuendesha chama cha akiba na mikopo (Sacco) kisheria, ilhali hakuwa amepata leseni ya kuendesha biashara hiyo.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  